








PRIJEDLOG
Na temelju članka 118. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10., 90/11., 16/12., 86/12., 94/13., 152/14., 7/17., 68/18., 98/19., 64/20, 151/22., 155/23. i 156/23.), članka 15. stavak 2. Zakona o javnoj nabavi (Narodne novine br. 120/16., 114/22. i 48/26.) i članka 29. Statuta Osnovne škole „“Stjepan Radić“ Školski odbor Osnovne škole „Stjepan Radić“, na prijedlog ravnatelja škole,  na sjednici održanoj dana _____________________ godine, donosi 
PRAVILNIK 
O PROVEDBI POSTUPAKA JEDNOSTAVNE NABAVE
I. Predmet pravilnika
Članak 1.

(1) Ovim Pravilnikom utvrđuju se pravila, uvjeti i postupci Osnovne škole „Stjepan Radić“ (u daljnjem tekstu: Naručitelj) u provođenju postupaka jednostavne nabave.
(2) Pojmovi koji se koriste u ovom Pravilniku, a koji imaju rodno značenje, koriste se neutralno i odnose se jednako na muški i ženski spol.
Članak 2.
(1) Jednostavna nabava je nabava roba i usluga te provedba projektnih natječaja procijenjene vrijednosti manje od 50.000,00 eura te nabava radova procijenjene vrijednosti manje od 100.000,00 eura na koje se odredbe Zakona o javnoj nabavi ne primjenjuju.
(2) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV).

(3) U postupcima jednostavne nabave propisanima ovim Pravilnikom, Naručitelj može primjenjivati i druge važeće zakonske i podzakonske propise, ovisno o pojedinom predmetu nabave.
Članak 3.
Postupci jednostavne nabave dijele se na:

1. postupke nabave čija je procijenjena vrijednost manja od 5.000,00 eura

2. postupke nabave čija je procijenjena vrijednost jednake ili veća od 5.000,00 eura, a jednake ili manja od 15.000,00 eura
3. postupke nabave čija je procijenjena vrijednost veća od 15.000,00 eura, a jednaka ili manja od 25.000,00 eura za nabavu roba i usluga, odnosno 45.000.00 eura za nabavu radova
4. postupke nabave čija je procijenjena vrijednost veća od 25.000,00 eura, a manja od 50.000,00 eura za nabavu roba i usluga, odnosno veća od 45.000,00 eura, a manja od 100.000,00 eura za nabavu radova.
II. Načela
Članak 4. 
(1) U provedbi postupaka jednostavne nabave sukladno ovom Pravilniku, Naručitelj je obvezan poštivati osnovna načela javne nabave (načelo slobode kretanja robe, načelo slobode poslovnog nastana i načela slobode pružanja usluga), kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).

(2) Naručitelj će primjenjivati odredbe ovoga Pravilnika na način koji omogućuje učinkovitu nabavu robe, usluga i radova, kao i ekonomično trošenje javnih sredstava.

III. Sukob interesa
Članak 5.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

(2) Naručitelj je obvezan u sprječavanju, prepoznavanju i uklanjanju sukoba interesa postupati sukladno odredbama članaka 75. do 83. Zakona o javnoj nabavi.
IV. Komunikacija
Članak 6.
(1) U provedbi postupaka jednostavne nabave sukladno ovom Pravilniku koriste se elektronička sredstva komunikacije.

(2) Elektroničkim sredstvima komunikacije, u smislu ovog Pravilnika, smatra u se: Elektronički oglasnik javne nabave Republike Hrvatske (u daljnjem tekstu: EOJN RH), modul jednostavna nabava, Internet (portal Naručitelja, odnosno njegova internetska stranica) i elektronička pošta. Iznimno, kada primjena elektroničkih sredstava nije moguća, komunikacija se može obaviti i na drugi dokaziv način.
V. Planiranje jednostavne nabave
Članak 7.
(1) U Planu nabave Naručitelja za kalendarsku godinu navode se svi predmeti nabave čija je procijenjena vrijednost nabave jednaka ili veća od 5.000,00 eura.

(2) Plan nabave Naručitelja za kalendarsku godinu, kao i sve njegove kasnije izmjene i dopune, donosi ravnatelj sukladno utvrđenim potrebama.
(3) Plan nabave za kalendarsku godinu, kao i sve njegove kasnije izmjene i dopune, Naručitelj je obvezan objaviti u EOJN RH.

(4) Ravnatelj u suradnji s voditeljem računovodstva obavlja poslove pripreme Plana nabave i svih njegovih izmjena i dopuna. Voditelj računovodstva obavlja poslove objave plana nabave i svih njegovih izmjena i dopuna.

VI. Pokretanje postupaka jednostavne nabave
Članak 8.
(1) Povjerenstvo za provedbu postupaka jednostavne nabave priprema i provodi sve postupke jednostavne nabave za potrebe Škole čija je procijenjena vrijednost jednaka ili veća od 5.000,00 eura.

(2) Ravnatelj imenuje Povjerenstvo za provedbu postupaka jednostavne nabave uglavnom iz reda zaposlenika Škole. U Povjerenstvo može biti imenovana osoba koja nije zaposlenik Škole, ali ima potrebna znanja vezano uz provedbu postupaka nabave odnosno posjeduje važeći certifikat u području javne nabave. Povjerenstvo se sastoji od najmanje 3 (tri) člana od čega se jedan član imenuje za Predsjednika Povjerenstva. Povjerenstvo mora imati neparan broj članova.
(3) U slučaju potrebe za provedbom postupka jednostavne nabave čija je procìjenjena vrijednosti jednaka ili veća od 5.000,00 eura, Povjerenstvo dostavlja ravnatelju zahtjev za pokretanjem postupka jednostavne nabave.

(4) Po dostavljanju zahtjeva iz prethodnog stavka ovog članka, ravnatelj donosi Odluku o početku postupka jednostavne nabave.

(5) Odluka iz stavka 4. ovog članka sastoji se od: naziva predmeta nabave, procijenjene vrijednosti nabave, izvora planiranih sredstava te ostalih potrebnih podataka.

Članak 9.
(1) Postupci jednostavne nabave čija je procijenjena vrijednost jednaka ili veća od 5.000,00 eura moraju biti usklađeni s Planom nabave Naručitelja.

(2) Postupak jednostavne nabave započinje donošenjem Odluke o početku postupka jednostavne nabave.

1. Jednostavna nabava čija je procijenjena vrijednost manja od 5.000,00 eura
Članak 10.
(1) Postupak jednostavne nabave procijenjene vrijednosti manje od 5.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom po izboru Naručitelja.

(2) Narudžbenicu potpisuje ravnatelj i djelatnik koji je inicirao nabavu, dok ugovor potpisuje ravnatelj Škole.

(3) Evidenciju o izdanim narudžbenicama iz ovog članka vodi administrator koji ujedno izrađuje i šalje narudžbenice.

2. Jednostavna nabava čija je procijenjena vrijednost jednaka ili veća od 5.000,00 eura, a jednaka ili manja od 15.000,00 eura
Članak 11.
(1) Postupak jednostavne nabave procijenjene vrijednosti jednake ili veće od 5.000,00 eura, a jednake ili manje od 15.000,00 eura, provodi se upućivanjem poziva za dostavu ponuda na najmanje dva gospodarska subjekta elektroničkom poštom ili putem modula jednostavne nabave u EOJN RH ili objavom poziva na internetskim stanicama Naručitelja.

(2) Iznimno od stavka 1. ovog članka, poziv za dostavu ponuda može se uputiti i samo jednom gospodarskom subjektu:

-   zbog tehničkih ili umjetničkih razloga ili razloga povezanih sa zaštitom isključivih prava

- kod hotelskih i restoranskih sluga, usluga cateringa, usluga pravnog savjetovanja, zdravstvenih usluga, usluga obrazovanja, konzultantskih usluga

-  kod nabava koje se ponavljaju (ako se gospodarski subjekt koji pruža uslugu / isporučuje robu / izvodi radove nalazi u A kategoriji dobavljača u knjizi ISO standarda)

-   kada nije dostavljena niti jedna ponuda, a postupak jednostavne nabave se ponavlja

-   žurne nabave, uzrokovane događajima koji se nisu mogli predvidjeti

-   te u drugim slučajevima sukladno odluci Naručitelja.

3. Jednostavna nabava čija je procijenjena vrijednost veća od 15.000,00 eura, a jednaka ili manja od 25.000,00 eura odnosno 45.000,00 eura
Članak 12.
(1) Postupak jednostavne nabave čija je procijenjena vrijednost veća od 15.000,00 eura, a jednaka ili manja od 25.000,00 eura za nabavu roba i usluga odnosno 45.000,00 eura za nabavu radova, provodi se slanjem poziva za dostavu ponuda na najmanje tri gospodarska subjekta putem modula jednostavne nabave u EOJN RH.

(2) Iznimno od stavka 1. ovog članka poziv na dostavu ponuda može se uputiti i samo jednom gospodarskom subjektu putem modula jednostavne nabave u EOJN RH sukladno odredbama članka 11. stavka 2. ovog Pravilnika.
4. Jednostavna nabava čija je procijenjena vrijednost veća od 25.000,00 eura, a manja od 50.000,00 eura odnosno veća od 45.000,00 eura, a manja od 100.000,00 eura

Članak 13.
(1) Postupak jednostavne nabave čija je procijenjena vrijednost veća od 25.000,00 eura, a manja od 50.000,00 eura za nabavu roba i usluga odnosno veća od 45.000,00 eura, a manja od 100.000,00 eura za nabavu radova, provodi se putem javne objave u modulu jednostavne nabave EOJN RH (u daljnjem tekstu: javna objava).

(2) Iznimno od stavka 1. ovog članka, Naručitelj nije obvezan provesti postupak jednostavne nabave putem javne objave, već ga provodi putem modula jednostavne nabave u EOJN RH:


a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

b) ako zbog objektivnih razloga predmeti nabave može izvršiti, isporučiti ili pružiti samo određeni gospodarski subjekt, i to:

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe

2. ako iz tehničkih razloga predmet nabave može isporučiti samo određeni gospodarski subjekt ili

3. ako je to nužno radi zaštite isključivih prava, uključujući prava intelektualnog vlasništva


c)
ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

(3) Razlozi za primjenu iznimke iz ovog članka navode se i obrazlažu u objavi u modulu jednostavne nabave EOJN RH.

VII. Provođenje postupaka jednostavne nabave
Članak 14.
(1) Poziv na dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditeljima omogućavaju izradu i dostavu ponude.

(2) Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, potvrda e-mailom, izvješće o pročitanoj elektroničkoj pošti). 

(3) Poziv na dostavu ponuda mora sadržavati najmanje: naziv javnog naručitelja, opis predmeta nabave, troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude i način dostavljanja ponuda, kontakt osobu, broj telefona i adresu elektroničke pošte.

(4) Za jednostavnu nabavu vrijednosti jednake ili veće od 15.000,00 eura, Naručitelj može u pozivu za dostavu ponuda odrediti razloge isključenja i uvjete sposobnosti ponuditelja uz shodnu primjenu odredbi Zakona o javnoj nabavi.

 (5) Za jednostavnu nabavu vrijednosti jednake ili veće od 15.000,00 eura, Naručitelj u postupku jednostavne nabave  može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi. 
(4) Kriteriji za odabir mogu biti najniža cijena ili ekonomski najpovoljnija ponuda. Ukoliko je kriterij odabira ekonomski najpovoljnija ponuda osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr. te je u zapisniku o otvaranju, pregledu i ocjeni ponuda potrebno obrazložiti izabranu ponudu. 
(5) Naručitelj uspoređuje cijene ponuda bez poreza na dodanu vrijednost.
Članak 15.
(1) Rok za dostavu ponuda mora biti primjeren predmetu nabave i ne smije bili kraći od tri dana od dana upućivanja poziva na dostavu ponuda, odnosno javne objave, osim u slučaju iz članka 11. stavka 2. ovog Pravilnika.
(2) Sva objašnjenja i izmjene Poziva na dostavu ponuda dostavljaju se bez odgode gospodarskim subjektima na isti način na koji im je dostavljen Poziv na dostavu ponuda. Ako je Poziv na dostavu ponuda javno objavljen, sva objašnjenja i izmjene Poziva na dostavu ponuda se javno objavljuju.
(3) Ponude se dostavljaju u skladu s načinom određenim u pozivu na dostavu ponuda.
(4) Otvaranje ponuda nije javno.
(5) Za pravovaljani odabir ponuda dovoljna je jedna valjana ponuda, koja udovoljava svim uvjetima i zahtjevima navedenima u Pozivu na dostavu ponuda.
Članak 16.
(1) Ovlašteni predstavnici Naručitelja u postupku jednostavne nabave vode zapisnik o pregledu i ocjeni ponuda te predlažu ravnatelju donošenje odluke o odabiru ili poništenju.

(2) Naručitelj može poništiti postupak jednostavne nabave ako:
· postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije

· postanu poznate okolnosti zbog kojih bi došlo do sadržajno bitno drukčijeg poziva na dostavu ponuda, da su bile poznate prije 

· nije pristigla nijedna ponuda
· nakon pregleda i ocjene ponuda ne preostane nijedna valjana ponuda
- je cijena najpovoljnije ponude veća od procijenjene vrijednosti nabave, osim ako Naručitelj ima ili može imati osigurana sredstva te isto nije u suprotnosti s člankom 17. ovog Pravilnika.

(3) Odluka o odabiru ili poništenju donosi se u roku koji je određen u Pozivu na dostavu ponuda.
(4) U postupku pregleda i ocjene ponuda može se tražiti dopuna ili pojašnjenje ponude.
(5) Ponuditeljima koji su sudjelovali u postupku jednostavne nabave dostavlja se odluka sa zapisnikom o pregledu i ocjeni ponuda putem modula jednostavne nabave u EOJN RH ili javnom objavom, osim u slučaju iz članka 11. ovog Pravilnika kada se ponuditeljima dostavlja obavijest o rezultatima provedene nabave odnosno obavijest o poništenju postupka. Obavijest o rezultatima provedene nabave odnosno poništenje postupka obvezno sadrži: podatke o naručitelju, oznaku postupka jednostavne nabave, predmet nabave za koji se donosi odluka, naziv ponuditelja čija je ponuda odabrana za sklapanje ugovora o nabavi odnosno razloge poništenja postupka, razloge odbijanja ponuda, datum donošenja i potpis odgovorne osobe. 
Članak 17.
(1) Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
(2) U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od  100.000,00 eura, Naručitelj mora donijeti odluku o poništenju postupka jednostavne nabave.  

Članak 18.
Nakon provedenog postupka jednostavne nabave, Naručitelj s odabranim ponuditeljem sklapa ugovor ili okvirni sporazum koji mora biti u skladu s uvjetima određenima u pozivu na dostavu ponuda i odabranom ponudom.
Članak 19.
(1) Naručitelj je obvezan voditi registar sklopljenih ugovora o nabavi u EOJN RH.
(2) Na vođenje registra na odgovarajući način se primjenjuju odredbe ZJN 2016.
VIII. Pravna zaštita

Članak 20.
(1) U svrhu osiguranja pravne zaštite u postupcima jednostavne nabave čija je procijenjena vrijednost veća od 15.000,00 eura, ponuditelji koji su sudjelovali u postupku jednostavne nabave imaju pravo prigovora.

(2) Prigovor se izjavljuje ravnatelju isključivo putem modula jednostavne nabave u roku od tri dana od dana dostave/objave odluke o odabiru ili poništenju.

(3) Prigovor mora najmanje sadržavati:
· podatke o ponuditelju
· oznaku postupka jednostavne nabave
· odluku na koju s¢ izjavljuje prigovor
· navode na kojima se prigovor temelji
(4) Ako prigovor ne sadrži podatke iz stavka 3. ovoga članka, Naručitelj će pozvati ponuditelja da u primjerenom roku, koji ne može biti kraći od jednos dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim.

(5) Nepravodoban, nedopušten ili neuredan prigovor odbacit će se obrazloženom odlukom.
(6) O osnovanosti prigovora odluku donosi ravnatelj u primjerenom roku.
(7) Podnošenje prigovora odgađa sklapanje ugovora o nabavi ili okvirnog sporazuma do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.

(8) U postupku pravne zaštite ne plaća se naknada za pokretanje postupka.
Članak 21.
Protiv odluke o odabiru/poništenju donesene u postupku jednostavne nabave nije dopuštena žalba.
IX. Prijelazne i završne odredbe

Članak 22.

(1) Ovaj Pravilnik stupa na snagu osmog dana nakon dana objave na oglasnoj ploči Naručitelja, a primjenjuje se od 01.09.2026. godine.

(2) Postupci jednostavne nabave započeti prije 01.09.2026. godine dovršit će se prema odredbama Pravilnika o provedbi postupka jednostavne nabave KLASA: 011-02/24-02/01, URBROJ: 238-7-36-24-01   koji je vrijedio do 01.09.2026. godine.

Članak 23.

(1) Stupanjem na snagu ovog Pravilnika prestaje važiti Pravilnik o provedbi postupka  jednostavne nabave Osnovne škole „“Stjepan Radić“, Božjakovina, KLASA: 011-02/24-02/01, URBROJ: 238-7-36-24-01 od 15. veljače 2024. godine.
(2) Nakon stupanja na snagu Pravilnik će se objaviti na web stranici Naručitelja.
Predsjednik Školskog odbora:

_____________________________
Ovaj Pravilnik objavljen je na oglasnoj ploči Osnovne škole 
dana

2026. godine i stupa na snagu dana 
 godine.










Ravnatelj:










____________________

